###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**EKSTRAKT**

**Nga procesverbali i mbledhjes së VIII të Kuvendit Komunal e mbajtur me datë 27.11.2024 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
   1. **Raporti i Auditimit për pasqyrat financiare vjetore të komunës së Gjilanit për vitin 2023 (Plani i veprimit për zbatimin e Rekomandimeve të Zyrës Kombëtare të Auditimit)**
   2. **Raporti i komisionit për emërimin e rrugëve**
   3. **Propozim vendimi për ndryshimin dhe plotësimin e Vendimit 01.Nr.019-59950 të datës 26.05.2022 për themelimin e Këshillit Komunal për Siguri në Bashkësi**
   4. **Raporti i komisionit për dhënien e titujve të nderit, çmimeve, mirënjohjeve dhe shpërblimeve**
   5. **Themelimi i Grupit punues për hartimin e Planit të punës së kuvendit për vitin 2025**
   6. **Diskutim rreth Vendimit për Strategjinë e Zhvillimit Ekonomik Lokal 2024/2031**
   7. **Falja e borxheve për biznese për periudhën 2000/2019**
   8. **Plotësimin dhe ndryshimin e Rregullores për ndarjen e subvencioneve në shëndetësi**
   9. **Plotësimi dhe ndryshimi i Komisionit për ndarjen e bursave**
   10. **Plotësimi dhe ndryshimi i Komisionit për ndarjen e titujve të nderit, çmimeve, mirënjohjeve dhe shpërblimeve**

**2. Të ndryshme**

1. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Alban Hyseni, Arbenita Sopi Haziri, Bejtullah Osmani, Bekim Salihu, Herolinda Leka, Enver Shabani, Bajram Isufi, mediat e shkruara dhe ato elektronike.

**Munguan:** Teuta Suliqi, Gentrit Murseli, Sebahate Hajdini dhe Sreten Trajkoviq,.

**Betimi i anëtarit të ri**

**Ganimet Sabedini:** unë Ganimet Sabedini, betohem se do t’i kryej punët me nderë, besnikëri, pa anime me ndërgjegje dhe sipas ligjit dhe do të ushtrojë autorizimet e mia si anëtar i kuvendit të komunës së Gjilanit, në mënyrë që të sigurohen kushtet për jetë të qetë për të gjithë.

**Bujar Nevzati:** unë nuk jam duke biseduar për rendin e ditës, unë i kam disa shqetësime dhe nuk dua ta marr fjalën para kohe, por nëse kryetari qëndron në seancë, dua t’i ngris shqetësimet e mia, por nëse kryetari nuk qëndron atëherë po i ngrisë tani.

**Ismajl Kurteshi:** unë e kam një propozim për rendin e ditës të seancës së sotme, propozoj që në rend dite të hyjë pika në të cilën të diskutohet dhe pastaj që të votohen propozimet e komisionit për ndarjen e mirënjohjeve për personalitetet e veçanta në komunën e Gjilanit, në mënyrë që këto mirënjohje të kemi mundësi t’i ndajmë nesër në seancën solemne.

Ju lus që kjo pikë të hyn në rendin e ditës, lus që kjo pikë të jetë pika e parë e rendit të ditës në mënyrë që të votohet dhe pastaj t’i njoftojmë njerëzit të cilët janë të propozuar, emrat e të cilëve do t’i dëgjojmë këtu dhe kuvendarët do të votojnë për secilin emër veç e veç dhe ta kryejmë atë obligim të cilin e kemi marr.

**Alban Hyseni:** propozoj që në pikat e rendit të ditës për këtë seancë të hyjë votimi i buxhetit për vitin 2025, planifikimi i hershëm 26/27, bartja e buxhetit dhe inkubatori i biznesit.

**Nazim Gagica:** te pika 1.8 e rendit të punës në KPF u dakorduam dhe z. Bunjaku garantoi që ekziston rregullorja, por që ne nuk e patëm rregulloren, në mënyrë që kur të bëhet plotësim ndryshimi i asaj rregullore.

Andaj, kërkoj që kjo rregullore të na sigurohet sipas mundësive nga ana e juaj dhe kjo meqë sot nuk është sjell, propozoj që kjo pikë e rendit të ditës të bartet për seancën tjetër.

**Ramiz Ramadani:** pika 1.6 strategjia e zhvillimit ekonomik lokal të vitit 2024/2031 besoj se e kemi kaluar në kushte jo fort të zakonshme, sepse materialin të cilin e kemi marr ka qenë veç 1 ditë më herët.

E kam deklaruar edhe në KPF se nuk e kam lexuar materialin, por për shkak të rëndësisë së dokumentit kemi deshtë me i dhanë një mundësi për me ardhur në kuvend.

E kam lexuar në detaje me kujdesin maksimal dhe mendoj se ky dokument duhet të rikthehet për punim të mëtutjeshëm.

Dokumenti ka gabime teknike po ju përcjelli veç te demografia thotë se në bazë të regjistrimit të fundit të popullsisë, e paraqet numrin dhe kjo popullsi jeton në 42 lokalitete që është e saktë, ndërsa paraqiten 49 dhe janë diku edhe 7 lokalitete tjera.

Defekte serioze ka në përshkrimin e pasurisë ose aseteve, të cilat i ka komuna për ndërtimin e një strategjie dhe mbi të gjitha për mua objektivat janë tepër të bartura, prandaj kërkoj që t’ju jepet mundësi më shumë, të punohet sepse është një dokument i rëndësisë së veçantë.

**Shpresa K. Emini:** sa i përket rendit të ditës, ne në KPF, i kemi diskutuar gjerë e gjatë dhe i mbajmë të njëjtat qëndrime siç i kemi mbajtur aty.

Në emër të grupit të këshilltarëve të LDK-së, kërkoj që pika 1.7 të shtyhet për një seancë tjetër, ne kërkojmë pak kohë për shqyrtim e ndoshta ka nevojë edhe për ndonjë plotësim ose plotësim më të detajuar se të këtij dokumenti.

**Sami Ahmeti:** edhe unë kërkoj që të hiqet pika 1.2 e rendit të ditës, arsyeja është siç kam thënë seancën e kaluar derisa drejtoria në fjalë nuk e sjellë një raport të detajuar për gjitha ato mangësi që janë grumbulluar që nga viti 2019, atëherë ne nuk jemi të interesuar që të grumbullojmë edhe më tepër emra e mos të rregullohen me data bazë.

**Ali Arifi:** raport zyrtar nuk ka. meqenëse nuk keni kërkuar, por në qoftë se ju intereson pyetni konkretisht besoj se kam informacione të mjaftueshme sa i përket kësaj çështje.

**Enver Shabani:** unë si propozim kam heqjen nga ngarkesa për taksat komunale për vitin 2022/2024 si pikë e rendit të ditës e cila është për diskutim.

* 1. **Raporti i Auditimit për pasqyrat financiare vjetore të komunës së Gjilanit për vitin 2023 (Plani i veprimit për zbatimin e Rekomandimeve të Zyrës Kombëtare të Auditimit)**

***Me 27 vota për miratohet pika 1.1 e Rendit të punës.***

* 1. **Raporti i komisionit për emërimin e rrugëve**

***Me 18 vota për, 10 kundër hiqet pika 1.2 e Rendit të punës.***

***Me 32 vota për miratohet propozimi nga Ismajl Kurteshi për raportin e komisionit për qytetarë nderi.***

***Me 22 vota për miratohet pika 1.8 propozim nga Nazim Gagica.***

***Me 19 vota për, 3 kundër pika 1.6 e Rendi të punës propozim nga Ramiz Ramadani hiqet nga rendi i ditës.***

***Me 18 vota për, 7 kundër, 1 abstenim pika 1.7 e Rendit të punës propozim nga Shpresa K. Emini shtyhet për seancën e radhës.***

**Propozimet nga Alban Hyseni**

***Me 13 vota për, 19 kundër nuk miratohet buxheti për vitin 2025.***

***Me 12 vota për, 18 kundër, 1 abstenim nuk miratohet bartja e mjeteve.***

***Me 12 vota për, 19 kundër nuk miratohet krijimi i inkubatorit të biznesit.***

***Me 12 vota për, 18 kundër nuk miratohet propozimi për faljen e borxheve për vitin 2023/2024 nga Enver Shabani.***

**Për shkak të mosmiratimit të pikave të propozuara nga kryetari i Komunës anëtarët e LVV e lëshuan seancën e kuvendit.**

**Pas verifikimit të seancës prezent ishin 20 anëtarë dhe seanca vazhdoi me punimet.**

**Kushtrim Kadriu:** kemi edhe një propozim i cili ka ardhur nga sekretaria në drejtim tim si Kryesues i Kuvendit, është një kërkesë e shërbimit të sindikatës së shërbyesve civil të komunës sonë.

Është praktikë e cila është bërë edhe në komunat e tjera, ku është kërkuar pagesa prej 5 € në ditë për shujtën ditore të shërbyesve civilë të komunës sonë.

***Me 19 vota për miratohet propozimi për shujtat e shërbyesve civilë.***

***Me 20 vota për miratohet Rendi i punës.***

* 1. **Raporti i komisionit për dhënien e titujve të nderit, çmimeve, mirënjohjeve dhe shpërblimeve**

**Kushtrim Kadriu:** komisioni ka bërë një raport të detajuar dhe nëse kemi vërejtje, hapim diskutimin.

**Avdyl Aliu:** nuk kam vërejtje d.m.th i besoj punës së komisionit, është rezultat kredibil i punës së tyre, kam vetëm një vërejtje, pse ka hy këtu numri 25 diçka që është votuar kundër, thotë me 5 vota kundër.

**Kushtrim Kadriu:** kjo votohet në tërësi si raport.

**Ismajl Kurteshi:** unë e falënderoj komisionin për punën që e ka bërë, mendoj se ka bërë një raport të mirë dhe i ka përkrah personalitetet e rëndësishme të komunës sonë.

E kam një mos të them vërejtje, por megjithatë një pakënaqësi për punën e komisionit për 1 individ.

Në mesin e të propozuarve ka qenë edhe polici Jeton Daku të cilin e kam takuar 1 herë në jetë dhe arsyeja pse e kam propozuar është se ai djalë i ri zyrtar ka dal në mbrojtje të ligjshmërisë në momentin kur një zyrtar i lartë i shtetit ka tentuar të jetë mbi ligjin.

Me ndarjen e një mirënjohje kujtdo qoftë që e luan këtë rol, ne i inkurajojmë njerëzit e rinj dhe zyrtarët e rinj që ta mbrojnë ligjin.

Me mos votimin dhe me mospërkrahjen e një veprimi të tillë, ne e bëjmë të kundërtën, i dekurajojmë ata individ të cilët janë për mbrojtjen e ligjit prandaj pavarësisht komisioni nuk e ka përkrah këtë propozim, unë i propozoj këtij kuvendi që Jeton Dakut t’ia ndajmë një mirënjohje për arsyet që i thash më lart.

***Me 22 vota për miratohet pika 1.4 e Rendit të punës.***

***Me 3 vota për nuk miratohet propozimi nga Ismajl Kurteshi.***

* 1. **Raporti i Auditimit për pasqyrat financiare vjetore të komunës së Gjilanit për vitin 2023 (Plani i veprimit për zbatimin e Rekomandimeve të Zyrës Kombëtare të Auditimit**

**Avdyl Aliu:** propozoj që të hiqet nga rendi i punës, pasi që nuk janë akterët të cilët duhet të përgjigjen.

***Me 19 vota për shtyhet pika 1.1 e Rendit të punës për seancën e radhës.***

* 1. **Propozim vendimi për ndryshimin dhe plotësimin e Vendimit 01.Nr.019-59950 të datës 26.05.2022 për themelimin e Këshillit Komunal për Siguri në Bashkësi**

***Me 21 vota për miratohet pika 1.3 e Rendit të punës.***

* 1. **Themelimi i Grupit punues për hartimin e Planit të punës së kuvendit për vitin 2025**

***Me 20 vota për miratohet pika 1.5 e Rendit të punës.***

* 1. **Plotësimi dhe ndryshimi i Komisionit për ndarjen e bursave**

**Nazim Gagica:** unë tërhiqem prej këtij komisioni dhe propozoj si anëtare Teuta Suliqin.

**Faton Milazimi:** unë tërhiqem nga komisioni dhe propozoj anëtar të këtij komisioni Bujar Nevzatin.

***Me 20 vota për miratohen 2 propozimet për ndryshimin e anëtarëve të komisionit për ndarjen e bursave.***

* 1. **Plotësimi dhe ndryshimi i Komisionit për ndarjen e titujve të nderit, çmimeve, mirënjohjeve dhe shpërblimeve**

**Bujar Nevzati:** në vend të anëtarit Fitim Rifati, ne propozojmë prof. Izmi Zeka.

**Sindikata e Shërbimit Civil**

**Sami Ahmeti:** në parim e përkrahi shumë, sepse pagat e tyre janë jashtëzakonisht të ulëta, por ka qenë mirë me u konsultua edhe me kategoritë tjera siç janë: departamenti i Shëndetësisë dhe i Arsimit, në mënyrë që të mos bëjmë ndasi, siç kemi bërë me kontrata sektoriale, kështu që në parim mendoj se e përkrahim dhe të vijë një vendim për të gjithë.

Shujtat me ligj, me kushtetutë e kanë të garantuar, por kjo qeveri nuk donë t’i zbatoj, për këtë arsye unë jam shumë pro, por të mendojmë edhe për kategoritë tjera

**Kushtrim Kadriu:** për seancën e ardhshme besoj se është mirë edhe ju të na ndihmoni në mënyrë që kategoritë tjera të koordinohen që të sjellin diçka të ngjashme sikur shërbimi civilë.

***Me 20 vota për miratohet kërkesa e sindikatës së shërbimit civilë për shujtë ditore në shumë prej 5*** *€.*

1. **Të ndryshme**

**Bujar Nevzati:** unë kërkova që këto shqetësime t’i ngris sa është kryetari këtu, por megjithatë e kam obligim nga ana e qytetarëve që këto shqetësime edhe pa kryetarin, t’i ngris para publikut.

Shqetësimi i parë të cilët e kanë ngritur qytetarët është konkursi i para 4-5 dite i mbyllur që e kanë shpallur në komunë ku janë pranuar 28 persona i cili ka qenë skandaloz.

Të gjithë të pranuarve sipas tyre edhe sipas disa informatave tjera që i kanë ju kanë dhënë pyetjet para se me hy në test me shkrim.

Këtë ma kanë thënë kandidatët që kanë konkurruar por jo vetëm këta ka edhe njerëz të tjerë të cilët do t’i them aty ku duhet.

Paramendojeni se çfarë kanë bërë, nuk e kanë pranuar një vajzë me master e cila ka punuar qe 2 vite, herë si praktikante e herë me kontratë në vepër, por ajo çka është më e rënda ajo vajzë është e vetme në familje.

Asaj vajze para 2 viteve e dinë krejt qytetarët e Gjilanit i ka vdekur vëllai i vetëm nga një sëmundje e rëndë.

Nuk e di qysh nuk kanë fije turpi këtë e kam bërë për kryetarin e komunës të cilit nuk i vjen aspak turp.

Kjo vajzë është e përgatitur, dhe e vetmja në familje, edhe me një gjendje e cila nuk do të doja asnjë familje ta kishte në Kosovë, edhe me atë kanë bërë kështu njëjtë.

Ditëve të fundit, kryetari është duke i dërguar në punë mjekë e motra, staf profesional në QMF në Gjilan, pa asnjë kriter, me kompaninë Kosova Med.

A e dini ku është më e keqja? Që kritere s’ka, konkurs jo, e thirrën mjekun që ka një notë 9.2 për ta nënshkruar kontratën edhe të fillojë punën, por kur shkon mjeku e shohin që nuk është i familjarëve të tij ose i partisë së vet, i thonë: “më falni gabim ka ndodhur kjo”. Djali pranohet në komunën e Podujevës, e këtu në Gjilan, nuk ka mundur me u pranua, për shkak të bindjeve politike.

Konkursi tjetër në QKMF-në e Gjilanit, e dimë krejt janë be horë. E kanë prish tri herë konkursin, derisa kanë ardhur njerëzit që i kanë dashur. Po e përmendi vetëm një rast; e kanë pritur derisa ka diplomuar dy vite në Universitetin e Tetovës, pastaj derisa ka kryer praktikën këtu në QMF dhe e kanë pranuar në punë.

Ndërsa mjekët me notë mesatare 9.2 e tutje, nuk i kanë pranuar, i kanë pranuar me notën 6.2.

Konkursi në DKA, në shtator që u bëmë horë edhe atë ditë kur ishte Jeta Xharra. E dini se çka ka ndodhur atë ditë? Përveç këtyre që i pamë krejt Kosova njëjtë, siç e thash në këtë konkursin e fundit që ka ndodhur para 4-5 dite, njëjtë kanë ardhur kandidatët dhe më kanë thënë me emër e mbiemër, që nuk e kanë mbush fare testin me shkrim, dhe personat e tillë kur i kanë shpallur rezultatet kanë dal me 51 pikë dhe sot ata janë duke punuar.

Kjo çka po ndodh në qeverisjen e Alban Hysenit, që prej fillimit të pasluftës, kjo nuk ka ndodhur asnjëherë, madje ish kryetari Lutfi Haziri, i ka pas lënë nja 50 vende të zbrazura të cilat kanë qenë. A nuk ka ditë ai me shpall konkursin edhe me i pranua punëtorët që u dashtë?

Ai e ka ditë shumë mirë, por dua t’i them kryetarit, se ai është duke dëgjuar sigurisht, ai e ka ditë këtë punë, se ju 50 i pranoni, por i humbni 500, ndërsa kanë konkurruar 500 vetë. Prandaj, i bëj thirrje kryetarit të Komunës, t’i ndal këto veprime menjëherë, sepse i ka ardhur fundi edhe këtij kryetari edhe kësaj qeverisje të Kosovës.

Këto ishin disa prej qindra shqetësimeve që vijnë çdo ditë në adresën time dhe në zyrën e PDK-së.

**Muhadin Haziri:** po ashtu edhe unë i kam dy çështje që dua t’i paraqes, njëra ndërlidhet pak si e ngjashme me Bujarin, por pasi që e kemi këtu sekretarinë, besoj për paraqitjen e parë sigurisht që edhe këta mund të na ndihmojnë.

Ne e dimë që e trashëgojmë një vendim për këshillat lokal, sidomos për çështjen e pagesës ku ai far vendimi është nxjerrë dhe e di mënyrën se si është ekzekutuar, edhe ende ai vendim ka mbetur pasiv, në raport me komunat tjera.

Ne e dimë shumë mirë qasjen dhe rolin e kryetarëve të këshillave dhe anëtarëve të cilët i përfaqësojnë lokalitetet nga vijnë.

Kërkojmë prej Sadriut një interpretim në raport për vendimet për kompensim.

Ai vendim është ende në fuqi dhe unë kërkoj që me ndihmën e sekretarisë dhe bashkërisht ta implementojmë atë vendim, duke e harmonizuar me ligj, duke e pa edhe komunat tjera që ata ende vazhdojnë me mënyrën e pagesës në raport me këshillat lokal.

Unë po e shoh që kryetari e ka veç një problem këtu, e ka vetëm tejkalimin e këtyre tri pikave, për të tjera nuk është i interesuar, as me qëndruar këtu.

**Sami Ahmeti:** e kam një premtim nga një qytetare e Gjilanit e cila për momentin gjendet në spitalin e Prizrenit.

Besoj se fotografinë e saj e kanë edhe disa të tjerë dhe kërkoj që kuvendi komunal t’i vihet në ndihmë, emrin e kemi, lënda është te zyra e kryetarit.

Shqetësuese është pasi që të njëjtën fotografi ja ka dërguar edhe nënkryetares së komunës dhe fatkeqësisht nënkryetarja kur e ka pa pacienten me këmbë e duar në gips i është përgjigjur mos ke shkuar për të vënë botoksa.

Nuk jam i sigurt por po flas sipas fjalëve të pacientes, ku për mua ka qenë shumë shqetësuese dhe kërkojë edhe nga kryesuesi Kuvendit që kjo paciente të ndihmohet për arsye se ne kemi ndihmuar edhe shumë qytetarë të tjerë.

Fatura e saj ishte 9500 €, kërkoj që të zhvillohen procedurat sa më shpejtë dhe kjo paciente të ndihmohet, sepse është me nevoja të veçanta dhe nuk ka shkuar për botoksa, por ka shkuar për shërim.

**Kushtrim Kadriu:** unë me shqetësim e kam marr kërkesën para dy jave para se të shkojë qytetarja në operim, e kam konsultuar sekretarinë dhe e kam proceduar tek DSHMS, i cili është organ kompetent për atë punë dhe tani më nuk kemi mundësi që t’i bëjmë ndihmë direkte si kuvend për shkak të ligjit që na ndalon.

**Sami Ahmeti:** sa për sqarim kryetari i Komunës ka të drejtë me nda mjete dhe kërkesa është shumë valide shumë zyrtare edhe fatura prej spitalit është.

Pacientja gjendet në spital në Prizren, ne e kemi ndihmuar më herët edhe një qytetar të Gjilanit dhe kërkoj që edhe kjo të ndihmohet.

**Kushtrim Kadriu:** unë siç jam informuar nga DSHMS, ata thonë se i kanë ndihmuar njëherë në këtë mundësi dhe e kanë shpenzuar kartën e ndihmës në shumën prej 2000 €.

Sekretaria çka mund të bëjmë në këtë rast?

**Sadri Arifi:** unë nuk desha të kyçem aspak, por do t’i përgjigjem Samiut. Ne kemi marr një vendim me propozimin tënd në lidhje me ndarjen e pronës dhe e dini ju se si ka përfunduar.

Ne nuk po kemi dëshirë me marr vendime të tilla dhe të përfundojnë në mënyrën e njëjtë. Në DSHMS, ata e kanë buxhetin për këto çështje dhe ata e vendosin edhe në qoftë se ata na e sjellin vlerën e caktuar për t’i ndihmuar, ne e votojmë, përndryshe mos më keqkuptoni unë nuk kam dëshirë me marr një vendim i cili nuk ekzekutohet.

**Sami Ahmeti:** unë kërkova që të rekomandohet te zyra e kryetarit dhe përmes tyre edhe DSHMS që pacientja të ndihmohet jo kuvendi.

**Kushtrim Kadriu:** kërkesën e kam proceduar direkt edhe i kam dhënë edhe leje që me i përdor edhe mjetet e kuvendit të pashpenzuara, sepse janë të pashpenzuara dhe nuk kam përdor as mallra e shërbime ku vlera e tyre është 400 € dhe a mundet sekretaria ta jep edhe një përgjigje për këshillat e fshatrave?

**Sadri Arifi:** është e vërtetë që një vendim ekziston për kompensimin e kryetarëve të këshillave të fshatrave, jo të këshillit.

Me sa di unë, ky vendim është marr në mandatin e kaluar, jo në këtë mandat më duket se është 50 € për një takim, por jo më shumë se dy dhe krejt kjo punë kompensohet duke u bazuar në listat e vijimit të anëtarëve të këshillit lokal edhe në procesverbalet që ata i kanë shqyrtuar çështjet.

**Nazim Gagica:** edhe njëherë dua të përsëris kërkesën lidhur me vendimin që kemi marr për pesë kategori, pesë projektet me bartje të buxhetit, e cila tashmë është konfirmuar që është ligjore dhe asnjë dilemë nuk ka më që ajo është e jashtëligjshme.

Vendimi ka kaluar në MAPL, dhe ka shkuar në Ministrinë e Financave për ekzekutim dhe në ministria në fjalë kërkohet një kërkesë nga drejtoria e financave dhe drejtoresha e financave ju ka thënë punëtorëve se ne e kemi dërguar shkresën.

Kisha kërkuar edhe nga kuvendi edhe nga DBF që ta sjellin shkresën që ju është dërguar ministrisë së Financave ku ajo është kthyer negativ.

**Kushtrim Kadriu:** i mbledhim të gjitha kërkesat për seancën e ardhshme dhe pastaj shkojmë me formën e njëjtë dhe është e vërtetë që MAPL-ja, por edhe Ministria e Financave e ka dhënë të drejtën për bartjen e mjeteve në formë të pjesshme.

**Procesmbajtësja: Kryesuesi i KK**

**Arbresha Ismaili- Hyseni Kushtrim Kadriu**